Owen Willans Richardson
Owen Willans Richardson, 26.4.1879-15.2.1959, britisk fysiker, professor ved Princeton University i USA 1906-13 og ved King's College i London 1914-44. Richardson studerede termisk emission af elektroner fra glødetråde i vakuum og formulerede Richardsons lov for antallet af emitterede elektroner pr. sekund som funktion af temperaturen; den kendes nu som Richardson-Dushman-loven efter Saul Dushman (1883-1954). Richardsons arbejder opfattedes som grundforskningen bag den tekniske udvikling af radiorør. Han fik nobelprisen i fysik for 1928 (uddelt 1929).